Сом мини 100-кIэ ягъэпэжэнущ вакцинэр зыхезыгъэлъхьахэр
Коронавирус узыфэ зэрыцIалэ лIэужьыгъуэ-щIэм зэрыпэщIэт вакцинэр зыхезыгъэлъхьа цIыхухэр зэрагъэпажэ программэм мыгувэу къэралым лэжьэн щыщIидзэнущ. Абы теухуа унафэм Iэ щIидзащ УФ-м и Правительствэм и УнафэщI Мишустин Михаил. ЛотереекIэ ягъэджэгуну ахъшэ саугъэтхэр къахьыну Iэмал иIэнущ зи ныбжьыр илъэс 18-м щIигъуауэ мастэр зыхезыгъэлъхьа дэтхэнэ зыми.
Iуэхур ирагъэкIуэкIынущ 2021 гъэм фокIадэм и 1-м щегъэжьауэ дыгъэгъазэм и 1 пщIондэ. Абы зэрыхэтынур мастэр зэрызыхрагъэлъхьамкIэ и щыхьэт регист-рым къызэрыщыгъэлъэгъуа бжыгъэмкIэщ. Лотереем и оператору щытынущ «Гознак» акционер зэгухьэныгъэр. Ахъшэ саугъэтхэр щагъэджэгунущ «бонусзаздоровье.рф.» сайтым, абы кърикIуами абдеж щыгъуазэ зыщыхуэпщIыжы-фынущ, апхуэдэуи хъыбарегъащIэ IэнатIэхэми ар наIуэ къащIынущ.
«Вакцинэр зыхезыгъэлъхьахэр гъэпэжэным теухуа программэмкIэ УФ-м и Правительствэм фIыщIэ яхуещI я узыншагъэр хъумэным зыхэщIыкI яIэу бгъэдыхьа цIыхухэм. Ахэр я щхьэм и закъуэкъым зэгупсысар, атIэ къэзыухъуреихь цIыхухэми я зэран зэрырамы- гъэкIыным хущIэкъуащ», — къыхигъэщащ УФ-м и Правительствэм и УнафэщIым и къуэдзэ Голиковэ Татьянэ, къыхалъхьа унафэм зэреплъыр щыжиIэм.
Компьютерым и Iэмалхэр къагъэсэбэпу ирагъэкIуэкIыну лотереемкIэ цIыху 1000 ягъэпэжэнущ, абыхэм дэтхэнэми сом мини 100 иратынущ.
Ахъшэ саугъэтыр къызэрахьа хъыбарыр хуагъэхьынущ цIыхум Къэрал, муниципальнэ IуэхутхьэбзэхэмкIэ зыуэ щыт порталым щиIэ «кабинет щхьэхуэм». Ахъшэр МИР банк картэм ягъэкIуэну аращи, абы и реквизитхэр къэгъэлъэгъуауэ щытын хуейщ. Саугъэтыр къэзыхьахэм къаIэрыхьэжынущ мазихым къриубыдэу.
Фигу къэдгъэкIыжынщи, COVID-19-м зэрыпэщIэт вакцинэр Урысейм и цIыхухэм халъхьэн щIадзащ мы гъэм и щIышылэм и 18-м щегъэжьауэ. УФ-м Узыншагъэр хъумэнымкIэ и министерствэм къызэритымкIэ, шыщхьэуIу мазэм и пэщIэдзэм ирихьэлIэу къэралым и цIыху мелуан 37-м хущхъуэр ирахьэлIащ.
Урысейм и къулыкъущIэхэм нэхъапэкIи ирагъэкIуэкIащ коронавирусым зэрыпэщIэт вакцинэр зыхезыгъэлъхьа цIыхухэр щагъэпажэ насыпырыхь джэгухэр. Апхуэдэу Москва щагъэ-джэгуащ мелуаным нэблагъэ зи уасэ «Renault Logan» автомобилыр, Подмосковье — унэ.
Тхьэхущынэ Ланэ.
